Beňuš

Beňuš (v minulosti Beneshawa, maď. Benesháza) je pôvodne banícka obec na Slovensku v okrese Brezno.

Polohopis 
Leží v Horehronskom podolí pri rieke Hron, medzi Nízkymi Tatrami a Slovenským Rudohorím.

Dejiny 
V roku 1957 boli od obce oddelené časti Braväcovo, Podholie a Srnkovo, ktoré vytvorili samostatnú obec Braväcovo.

Názov 
Vývin názvu obce
 1380 - Beneshawa
 1563 - Benusch, Benesioum
 1808 - Buňuš
 1920 - Beňuša
 1927 - Beňuš

Kultúra a zaujímavosti

Pamiatky 
 Rímskokatolícky kostol Narodenia Panny Márie, jednoloďová baroková stavba s pravouhlým ukončením presbytéria a s vežou tvoriacou súčasť jej hmoty, z rokov 1778-1780. Kostol prešiel stavebnou úpravou v roku 1938. Fasády sú členené lizénovými pásmi, hlavnej fasáde dominuje predstavaný rizalit s pásovou bosážou. Veža je ukončená barokovou helmicou.

 Súbor ľudových domov, pamiatkovo sú chránené domy číslo 217, 253 a 483. Ide o obdĺžnikové troj a štvorpriestorové zrubové stavby zo začiatku 20. storočia.

 Kaplnka sv. Jána Nepomuckého z roku 1910.

Kultúra 
V minulosti v obci pôsobil ochotnícky divadelný súbor. Neskôr, okolo roku 1950, sa kultúrnym stánkom pre Beňušanov stalo Kino Rožkovec. V kine s kapacitou 152 miest na sedenie sa premietali filmy na 16 mm kotúčoch. Činnosť kina ukončila v osemdesiatych rokoch až nedostupnosť kvalitnejších filmov v tomto formáte. V najlepších časoch kina sa tu premietali filmy ako Jánošík, Tisícročná včela, Angelika či rôzne Winnetouky.

V súčasnosti je v obci rozšírený folklorizmus, ktorý dominuje v programe väčšiny podujatí. Po zrušení kina v obci chýba aj priestor pre kultúru. K dispozícii je iba zasadačka obecného úradu s kapacitou 80 osôb, ktorá nie je vo vyhovujúcom stave. Stavba prírodného amfiteátra zatiaľ nebola ukončená, no v časti Filipovo sa nachádza menšia stavba podobného charakteru. Pravidelne sú usporiadané: Deň matiek, Deň obce, Filipské premeny, Október mesiac úcty k starším, Mikuláš - Vianočné trhy. Na týchto podujatiach opakovane vystupujú aj spevácke skupiny obyvateľov.

 Folklórna skupina Beňušianka
 Mužská spevácka skupina Gašperani
 Spevácka skupina Filipani

Médiá 
Obec od roku 2016 vydáva obecné noviny s názvom Beňušan. Redakciu tvoria obyvatelia obce Beňuš, ktorí v štvrťročníku nezávisle informujú o činnosti samosprávy a o kultúrno-spoločenskom živote v obci. Periodikum má charakter verejnoprávneho média.

Školstvo

Materská škola 
Dvojtriedna materská škola, ktorá patrí k najstarším na Horehroní. Vznikla v roku 1946. V rovnakej budove sa nachádza aj zariadenie školského stravovania, v ktorom sa stravujú deti z MŠ a ZŠ.

Základná škola 
Základná škola, ktorú navštevuje zhruba 170 žiakov z obce Beňuš, Braväcovo, Bacúch a niekoľkí žiaci z Polomky a Závadky nad Hronom. Škola má ranný aj poobedný školský klub detí.

Základná umelecká škola 
Detašované pracovisko Súkromnej základnej umeleckej školy Talentárium Stanislavy Skladanej z Polomky.

Hospodárstvo a infraštruktúra

Poľnohospodárstvo 
V obci pôsobí poľnohospodárske družstvo, ktoré sa zaoberá chovom hovädzieho dobytka a oviec. Pre potreby rastlinnej výroby pestuje plodiny slúžiace na výrobu krmovín ako pšenica a kukurica.

Lesníctvo 
Práca v lese je pre Beňuš typická, o čom svedčia aj lesnícke nástroje v erbe - píla, sekera, kálačka, škrabka na drevo. V obci sídli odštepný závod štátneho podniku LESY Slovenskej republiky.

Priemysel 
Hlavne drevársky priemysel má v obci dlhú históriu. Píla v Gašparove bola dostavaná v roku 1907 a v súčasnosti patrí k najväčším zamestnávateľom. V Leňušskej doline sa v roku 2011 obnovila ťažba kremičitej pararuly, ktorá sa využíva v stavebníctve. Na západnom okraji obce sa nachádza obaľovačka, ktorá vyrába asfaltové zmesi.

Služby 
Zdravotnícka starostlivosť je sústredená v Zdravotnom stredisku Beňuš. Nachádza sa tu ambulancia všeobecného lekárstva pre dospelých, ambulancia všeobecného lekárstva pre deti a dorast a zubná ambulancia. Sieť obchodov zastupujú predajne potravín (COOP Jednota, CBA), špecializované predajne s kvetmi a pracovným náradím. V obci sa tiež nachádza pošta, knižnica, kaderníctvo, pohostinstvo, reštauračné a ubytovacie zariadenia, ...

Doprava 
Najdôležitejšími druhmi dopravy sú cestná a železničná. Obcou prechádza cesta I/66, ktorá vedie celým Horehroním a využívajú ju viaceré autobusové linky vnútrooblastnej dopravy, ktoré spájajú obec s okresným mestom Brezno alebo až krajským mestom Banská Bystrica. Beňuš sa nachádza na železničnej trati číslo 172 Banská Bystrica - Červená Skala. V železničnej zastávke Beňuš zastavujú aj regionálne expresy z Banskej Bystrice do Margecian a späť. Cyklistická infraštruktúra v obci chýba, no je možné využiť vedľajšie cesty.

Šport 
Na okraji časti Filipovo je vybudovaný športový areál s futbalovým ihriskom, traťou na hasičský šport a tréningovým areálom pre jazdectvo. Tento areál je voľne prístupný verejnosti a je vhodný aj na iné rekreačné športy. Pri základnej škole v Beňuši je vybudované multifunkčné ihrisko s umelou trávou, na ktorom je okrem futbalu možné hrať aj tenis, bedminton a v zime hokej. Prístup na ihrisko je potrebné si objednať. Horolezecký klub v obci vybudoval interiérovú horolezeckú stenu.

Futbal 
Futbalový klub TJ Slovan Beňuš a tím mužov súťaží v oblastnej I. triede. Hráči sa v klube zdokonaľujú aj počas priateľských zápasov a turnajov, ktoré organizujú. V klube vznikol aj dievčenský tím, ktorý bol úspešný. Neskôr dievčenský tím prešiel pod hlavičku FK Železiarne Podbrezová, kde aktuálne hrajú aj hráčky z Beňuša.

Hasičský šport 
V obci zostal už len jeden z troch hasičských zborov - Dobrovoľný hasičský zbor Gašparovo. Založený bol 28. augusta 1972 a v súčasnosti má okolo 40 členov. Šport je jednou z činností hasičského zboru. Aktívne sa zapájajú hlavne mladí ľudia a reprezentujú obec v tomto športe po celom Slovensku.

V roku 1999 sa ženy z Gašparova dali dokopy a vytvorili prvý ženský súťažný tím v zbore. Ženskému tímu nikto neodhadoval dlhú životnosť, no ženy s postupnou obmenou súťažiacich behávajú dodnes. Majú za sebou aj mnoho zaslúžených úspechov. Postup na krajské kolá v Hliníku nad Hronom (1999), vo Veľkom Blhu (2011), v Dolnej Strehovej (2017), druhé miesto na krajskom kole v Revúcej (2019) a víťazstvo Horehronskej hasičskej ligy v roku 2017. Ako majsterky Horehronskej hasičskej ligy odbehli hasičský útok na vrchole Kráľovej Holi.

Krnohy 
Krne, krnačky alebo krnohy sú drevené sane pôvodne slúžiace na zvážanie dreva. Zjazd, tentokrát osôb, zasneženého kopca na krnohách sa stal športom, v ktorom ide o čo najrýchlejšiu jazdu. Jedny z mála pretekov na Slovensku sa konajú aj v Beňuši začiatkom februára. Organizácia je ale závislá od snehových podmienok.

Osobnosti obce

Rodáci 
 Ján Šajgalík (* 1930 - † 1992), geológ, vysokoškolský pedagóg.
 Ján Ličko (* 1933), pedagóg, tyflopéd, básnik.
 Anna Majerčáková (* 1942 - † 1994), hutnícka odborníčka, vysokoškolská pedagogička.
 Ľudmila Šinalová-Kopecká (* 1954), spisovateľka, pedagogička.

Pôsobili tu 
 Tomáš Varga (* 1784 - † 1850), rímskokatolícky kňaz, básnik.
 Jozef Tmák (* 1834 - † 1899), rímskokatolícky kňaz, botanik, pedagóg.
 Karol Anton Medvecký (* 1875 - † 1937), rímskokatolícky kňaz, etnograf, historik a politik.
 Oľga Holécyová (* 1913 - † 1972), pedagogička.

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

 
Obce okresu Brezno